Va guanyar un total de 16 torneigs individuals i fou finalista del Torneig de Roland Garros i de l'Open dels Estats Units l'any 2004. Arribà a la tercera posició del rànquing individual l'any 2009. En dobles aconseguí sis títols entre els quals destaca el WTA Championships amb Janette Husárová l'any 2002. També fou finalista en dues ocasions de l'Open dels Estats Units. Va formar part de l'equip rus de Copa Federació que es va imposar en la final l'any 2005. Va participar, als 18 anys, en els Jocs Olímpics de 2000 realitzats a Sydney (Austràlia), on aconseguí guanyar la medalla de plata en la competició individual femenina, en perdre la final al davant de l'estatunidenca Venus Williams. En els Jocs Olímpics de 2004 realitzats a Atenes (Grècia) finalitzà 33a en la competició individual en perdre en primera ronda davant Alicia Molik, i 17a en la competició de dobles fent parella amb Anastasia Myskina. En els Jocs Olímpics de 2008 realitzats a Pequín (Xina) aconseguí guanyar la medalla d'or en la competició individual femenina.